NaiveNeuron/SloPal huggingface dataset:
Kotleba, Marek, poslanec NR SR (2023-02-07):
Ďakujem za slovo, pán podpredseda. Pán Saloň, vidím, že vy ste v tom doma. Máte túto problematiku zbehnutú, na tom sa určite zhodneme asi všetci, že budeme potrebovať viacej policajtov vo výkone, pretože vidíte, aká je doba. Máme tu kadejakých rôznych imigrantov, kadejakých Ukrajincov, ktorí už postupne začínajú vyliezať, začínajú páchať kriminalitu, a ja si myslím, že tí funkcionári, ktorí sedia niekde v kanceláriách, to asi sami nevyriešia. Čiže jednoznačne sa musíme zhodnúť v tom, že tú prácu musíme zatraktívniť či už platovo, alebo podmienkami, aby aj ten najjednoduchší policajt, ktorý sa musí s takýmito ľuďmi zožierať po uliciach, čiže z obvodného alebo okresného riaditeľstva, tak musí mať nejakú či už oporu v zákone, ale aj v plate, ale aj oporu vo svojom vedúcom. A na druhej strane, pán kolega, som rád, že ste spomenul tie výsluhové dôchodky, lebo ja sa vás chcem len spýtať, že či bolo správne takto tzv. povedať zo dňa na deň zmeniť tých 15 na 25 rokov, pretože veľa policajtov to nie veľmi dobre znášalo, tak iba povedzte, či to bolo správne, či to bolo naozaj dobré to takto spraviť, že sa to posunulo o tých 10 rokov.
Blanár, Juraj, podpredseda NR SR (2022-09-27):
Pán poslanec Mizík s faktickou poznámkou.
Kleinert, Dana, poslankyňa NR SR (2024-05-14):
Presne, reagujem týmto na pána poslanca Pročka, pretože on teda hovorí práve o fonde pre umenie, a to aj likvidácii a to hovoria aj tí ľudia vonku, takže pán Pročko... (Prerušenie vystúpenia predsedajúcim.)
Mihál, Jozef, poslanec NR SR (2014-10-30):
Ďakujem, pani predsedajúca. Znova, znova zopakujem, že takýto návrh my nemôžeme podporiť a znova a znova zopakujem, že keď už takýto návrh predkladáte, tak to, prosím vás, robte dôsledne. Zakážte nedeľnú prácu ako takú. Prečo sa sústreďujete práve na maloobchodný predaj? Akú to má logiku? Ja to vnímam, práve kvôli tomuto rozmeru to vnímam ako čistý politický marketing. Veď v nedeľu pracujú, keď pracujú nielen predavačky v maloobchode a nielen pumpári na pumpe, alebo lekári v nemocniciach, ale v nedeľu sa vo všeobecnosti pracuje v akejkoľvek firme, nielen v nepretržitých prevádzkach, ako sú vysoké pece, alebo železnice. Ja opakujem, to je množstvo a množstvo firiem, či je to v stavebníctve, či je to v informačných technológiách, neviem, nemám takú fantáziu, aby som vymenoval všetky možné, všetky možné rezorty. Ak v nejakej firme majú veľa objednávok v nejakom čase, tak skrátka zamestnanci, či musia, či chcú, prídu do práce aj v nedeľu. Čiže urobte to, prosím vás, dôsledne a navrhnite konečne takú zmenu, aby bola zakázaná práca v nedeľu, s výnimkou tých nepretržitých prevádzok, nemocníc a podobne. Nech to je poriadne. My navrhujeme, SaS navrhujeme, aby práca v nedeľu nebola zakázaná, ale aby práca v nedeľu bola honorovaná povinným minimálnym 25-percentným príplatkom a zároveň by sme podporili aj takú vašu prípadnú snahu, ktorá by mohla prísť a ona prišla počas našej spoločnej vlády, aby bol prípadný zákaz práce v nedeľu, respektíve táto problematika riešená cez uplatnenie výhrady vo svedomí. O takomto návrhu sme ochotní sa baviť.
Zmajkovičová, Renáta, podpredsedníčka NR SR (2012-08-02):
Kolegyne, kolegovia, vyhlasujem prestávku päť minút. Ďakujem. (Prestávka.) (Po prestávke.)
Škopová, Anežka, poslankyňa NR SR (2024-01-10):
Ďakujem, pán poslanec Kišš, za váš zaujímavý prejav. Hovorili ste o tom, že Slovensko je Titanicom, ktorý sa potápa. Napriek tomu si však myslím, že sme krajinou s obrovským potenciálom a šikovnými ľuďmi. Máme tu napríklad Rómov, ktorí sú diskriminovaní a segregovaní. Nemajú prístup ku vzdelaniu, kvalitnej zdravotnej starostlivosti a nedostávajú rovnaké príležitosti ako väčšinová populácia. To je ten obrovský, jeden obrovský nevyužitý potenciál. Rómovia chcú pracovať, chcú sa vzdelávať, no jednoducho na to nedostávajú priestor. Áno, súhlasím s vami, pán poslanec, na Slovensku žije mnoho slušných a poctivých ľudí, ktorí sa možno líšia farbou svojej pokožky, ale aj napriek tomu ich spája túžba po spravodlivej krajine, v ktorej môže žiť každý bez obáv slušný život. A táto vládna koalícia im tento sen berie. Je mi nesmierne ľúto, že vláda ťahá našu krajinu smerom k Bielorusku či Rusku, či už je to rušenie Úradu špeciálnej prokuratúry, čistky v polícii, zmena Trestného zákona, presne toto sú tie veci, ktoré ľudia vnímajú a pýtajú sa, či im to tu stojí za to. Vážená vláda, vyháňate z tejto krajiny preč šikovných, schopných ľudí, ktorí v tejto krajine budú chýbať. To je niečo, čo spôsobí hospodárske škody, ktoré našu krajinu položia. Kto bude prispievať do dôchodkového systému, kto zo Slovenska vytvorí inovatívnu a konkurencieschopnú krajinu? Možno trochu sarkasticky, ale, vážená vláda, mali by ste zvážiť svoje konania, pretože týmto spôsobom onedlho nebudete mať koho okrádať... (Prerušenie vystúpenia časomerom. Potlesk.)
Pellegrini, Peter, predseda NR SR (2015-06-30):
Pán poslanec, nekomentujme hlasovanie jednotlivých kolegov. Pani poslankyňa Vaľová, procedurálny návrh alebo nejaká informácia zásadná.
J. Kvorka, poslanec: (2009-06-26):
Zamiešali ste sem všetko možné. Zamiešali ste sem námestie, zamiešali ste sem prezidentskú budovu, zamiešali ste sem čínskych predstaviteľov a ja neviem, kde čo všetko. Ja neviem, akým spôsobom ste to spájali dohromady s týmto, o čom sa tu rokuje, ale nepočul som od vás povedať ani jedno rozumné slovo k tomu, čo by bolo potrebné v tomto štátnom jazyku ešte vylepšiť. (Potlesk.)
Figeľ, Ján, podpredseda NR SR (2012-09-18):
S reakciou na faktické poznámky... (Reakcia poslanca.) Nie, ďakujem pekne, oceňujem. Pán poslanec Viskupič je ďalším rečníkom v rozprave. Udeľujem mu týmto slovo. Nech sa páči.
Remišová, Veronika, poslankyňa NR SR (2017-05-09):
A to odôvodnenie?
P. Hrušovský, predseda NR SR: (2003-10-21):
(Hlasovanie.) 146 prítomných, 135 za návrh, 6 proti, 2 sa zdržali, 3 nehlasovali. Návrh sme schválili. J. Hurban, poslanec: Ďalej budeme hlasovať o pozmeňujúcich návrhoch, ktoré predniesol pán poslanec Malchárek pod bodmi 1 až 5, spoločne. Súhlasí, pán poslanec.
Hrušovský, Pavol, podpredseda NR SR (2010-12-02):
Pán poslanec, neviem, čo to je, ale ďakujem za upozornenie. Pán poslanec Paška.
Laurenčík, Milan, podpredseda NR SR (2022-06-21):
S faktickou poznámkou teraz vystúpi pán poslanec Karol Kučera. Nech sa páči.
S. Becík, minister  pôdohospodárstva SR: (2009-09-11):
Prosím vás pekne, zákon, ktorý som predložil, je o tom, aby pôda, či orná alebo trvalé trávne porasty, sa dostala tým roľníkom, ktorí budú vytvárať pridanú hodnotu za rovnosti podmienok, aby ju dostali tí, ktorí tam budú chovať hospodárske zvieratá, robiť špeciálnu rastlinnú výrobu, budú zamestnávať ľudí, pričom ten produkt zostane doma a nemusíme ho doviezť. Alebo chceme ďalej, aby sme mali roľníkov z vilových štvrtí, ktorým bude dobre, ukážeme, že to vieme robiť, pričom tí ľudia na tom vidieku nemajú do čoho pichnúť? Je správne, keď má niekto 2 000 – 3 000 hektárov trvalého trávneho porastu prenajatého bez pridanej hodnoty, pričom tí ľudia, ktorí tam vytvárali tú pridanú hodnotu cez ten chov dobytka bez trhovej produkcie mlieka, cez chov oviec, cez chov hydiny, dnes nemajú čo robiť? O tom je tento návrh zákona. A o tom je aj to svedomie vaše, ktorým sa budete rozhodovať, či to Slovensko sa má vybrať tou správnou cestou alebo má to robiť ďalej, tak ako to robí. Ktorý z okolitých štátov predáva dneska podniky Holanďanom alebo Dánom? Máte taký podnik alebo máte o tom informáciu, že niekto predal podnik v Čechách Holanďanom alebo Dánom, alebo v Maďarsku? O Poľsku nehovorím, tam socialistická veľkovýroba nedokmásala legislatívu po roku 1990, tak ako sme ju dokmásali my. Kvôli čomu sa predávajú? Je to kvôli zákonu č. 264/1999 Z. z., ktorý zvýhodnil cez podielové listy určité skupiny ľudí. Predstavte si, že každý z vás má nejaké imanie, zajtra by vám ho premenili na cenný papier a povedali, znova je to všetko vaše. Posledná nádej bola roľníkom zobratá. A skutočne je historický čas, aby tento najvyšší orgán zákonodarný urobil vlastne s tým poriadok. A tento zákon je o tom, tento zákon nie je o tom, že niekto si z Nových Zámkov na Liptove alebo z Liptova v Nových Zámkoch bude prenajímať pôdu, pričom raz za mesiac sa príde pozrieť ako poddaní pracujú, tento zákon je o tom. Aký je podiel pracovníkov dnes v pôdohospodárstve. Minule som sa v Pravde dočítal, že nie to je dôležité, že z pracovných miest podporíme 5 000, 10 000 ubudlo. Ubudlo 35 000 pracovných miest vďaka tomu, že sa pôda dostáva vyvoleným do rúk miesto toho, aby sa dostala roľníkovi, ktorý dostane aj LFA-čku alebo horšie výrobné podmienky. Dostane dotáciu na pôdu, na plodinu a začne pracovať, tak ako pracuje Holanďan, Dán, ktorý má ďaleko vyššiu tú podporu, a na druhej strane podporujeme hodnotného roľníka. Nevykladajme demagógie, že na ornej pôde budeme pestovať nejaké rýchlorastúce energetické plodiny, keď podiel dendromasy ročného prírastku v etáte je 13,5 mil. ton. Túto dispozíciu nemá ani jedna krajina pomaličky v Európe. Len to treba využiť a ja týmto zákonom, ktorý som vám predložil, hľadám tie spôsoby riešenia napraviť tie problémy a nasmerovať to tým správnym smerom. A keďže aj minule som sa rozlúčil, ale znova som musel prísť, prepáčte mi to, tak ešte raz vám všetkým ďakujem za vytvorenie takých podmienok a hľadanie možností, aby v agrosektore raz už nastal poriadok, pretože bude to nielen obrazom úrovne ministra, ale bude to obrazom úrovne aj zákonodarného orgánu, Národnej rady. Ďakujem pekne. (Potlesk.)
Hrnčiar, Andrej, podpredseda NR SR (2018-12-06):
Dávam slovo spravodajcovi, ktorého určil navrhnutý gestorský výbor pre hospodárske záležitosti, poslancovi Štefanovi Vavrekovi.
Borec, Tomáš, minister spravodlivosti SR (2012-11-07):
Vážené dámy, vážení páni, vážená pani predsedajúca, ďakujem za slovo. Takže v mene ministerstva hospodárstva predkladám v druhom čítaní vládny návrh zákona o štátnych hmotných rezervách a o doplnení zákona č. 25/2007 o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov. Štátne hmotné rezervy sú upravené zákonom č. 82/1994 o štátnych hmotných rezervách v znení neskorších predpisov. Skúsenosti s aplikáciou tohto zákona v posledných rokoch však ukazujú, že viaceré ustanovenia v súčasnosti nevyhovujú aktuálnym hospodárskym podmienkam a potrebám zabezpečenia štátnych hmotných rezerv. Štátna, teda Správa štátnych hmotných rezerv sa preto rozhodla pripraviť nový zákon o štátnych hmotných rezervách, ktorý umožní podľa možnosti čo najefektívnejšie hospodárenie so štátnymi hmotnými rezervami s ohľadom na úlohy a ciele, ktoré majú štátne hmotné rezervy plniť. Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, a súčasne aj v súlade s právom Európskej únie. Zároveň chcem poďakovať a súhlasím s návrhom spoločnej správy, tak ako bola vyhotovená gestorským výborom. Ďakujem pekne za slovo.
R. Zajac, minister zdravotníctva SR: (2005-12-15):
Obsahom správy je informácia pre poslancov o stave prípravy na možnú pandémiu chrípky. V správe je uvedený prehľad vykonaných opatrení zameraných na prípravu na možnú pandémiu. Takisto hodnotíme medzinárodné súvislosti možnej svetovej pandémie chrípky v súvislosti, ktorá vyplýva z pohľadu Svetovej zdravotníckej organizácie na túto problematiku, ako aj najaktuálnejšie závery, ktoré sme prijali v rámci neformálneho stretnutia ministrov zdravotníctva štátov Európskej únie z októbra 2005. Z hľadiska vnútroštátnej ochrany a zdravotnej politiky vám predkladám prehľad konkrétnych opatrení a splnených úloh, najmä z pohľadu pôsobenia vlády Slovenskej republiky a ministerstva zdravotníctva v príprave na možnú pandémiu. Z najpodstatnejších výsledkov je možné považovať zriadenie pandemickej komisie vlády, vypracovanie podrobného pandemického plánu, ktorého cieľom je zabezpečiť zníženie zdravotnej, ekonomickej záťaže obyvateľstva a zachovať chod hospodárstva v prípade možnej pandémie chrípky, ako aj zabezpečiť bezpečnosť vonkajšieho a vnútorného štátu. K dnešnému dňu nad rámec správy rozširujem informáciu v ústnom podaní o niektoré ďalšie skúsenosti, ktoré sú podstatné asi v tom, že 23. novembra sa uskutočnilo prvé rokovanie pandemickej komisie vlády Slovenskej republiky, kde sme prerokovali stav zabezpečenia Slovenskej republiky liekmi a zdravotníckymi pomôckami a pristúpiť k vypracovaniu návrhu. 16. 11. bola uskutočnená medzirezortná koordinačná porada zo zástupcov rezortov a vyšších územných celkov za účelom vykonania odborného a metodického usmernenia a 23. a 25. 11.  prebehlo celoeurópske zdravotnícke cvičenie Európskej únie týkajúce sa pandémie chrípky. Vážený pán predseda, vážené pani poslankyne, páni poslanci, dúfam, že predložená správa vás uspokojí a že ju odsúhlasíte. Ďakujem pekne.
Érsek, Árpád, minister dopravy a výstavby SR (2018-12-06):
Vážený pán podpredseda, vážená pani poslankyňa, vážení páni poslanci, dovoľte mi, aby som uviedol vládny návrh zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia dopĺňajú niektoré zákony. Predkladaným návrhom zákona sa transponuje smernica č. 2016/797 o interoperabilite železničného systému v Európskej únii, smernica č. 2016/798 o bezpečnosti železníc a smernica č. 2016/2370, ktorou sa mení smernica 2012/34/EÚ, pokiaľ ide o otvorenie trhu so službami vnútroštátnej železničnej osobnej dopravy a správu železničnej infraštruktúry. Smernica o interoperabilite a smernica o bezpečnosti deleguje značnú časť kompetencií, ktorými doteraz disponovali vnútroštátne bezpečnostné orgány, na Železničnú agentúru Európskej únie, a to v oblasti vydávania povolenia na uvedenie železničných vozidiel na trh a vydávania bezpečnostného osvedčenia. Smernica o otvorení trhu má za cieľom budovať jednotný európsky železničný priestor prostredníctvom rozšírenia zásady otvoreného prístupu na trh vnútroštátnej železničnej dopravy. Návrhom zákona sa súčasne upravujú a precizujú ustanovenia, ktorých zmena... (Zaznel zvuk ministrovho mobilu.) Ó, pardon, prepáčte. (Minister zrušil zvuk mobilu. Reakcia z pléna.) Nie, nie, nie, nie, lebo nejde mi, ja som to dal na ticho a nejak to nefunguje. (Reakcia z pléna.) Volajú, no. (Reakcia z pléna.) Že potrebujú pracovnú silu. (Zasmiatie sa v sále.) No dúfam, že to... (Reakcia z pléna.) Dúfam... Nevykrikujte, pán Simon, prosím vás pekne. Prepáčte, dúfam, že to bude fungovať. (Povedané s úsmevom.) Návrhom zákona sa súčasne upravujú a precizujú ustanovenia, ktorých zmena vyplynula z aplikačnej praxe zákona č. 513/2009 Z. z. o dráhach a o zmene a doplnení niektorých zákonov v znení neskorších predpisov, zákona č. 514/2009 Z. z. o doprave na dráhach v znení neskorších predpisov, zákona č. 462/2007 Z. z. o organizácii pracovného času v doprave a zákona č. 56/2012 Z. z. o cestnej doprave. Návrhom zákona sa rieši aj aktuálny nedostatok rušňovodičov v železničných spoločnostiach, zriaďuje sa register držiteľov preukazov rušňovodičov za účelom lepšej kontroly ich pracovného času. Návrhom zákona sa ďalej ustanovuje postup pri uzatváraní zmlúv o dopravných službách vo verejnom záujme prostredníctvom verejnej súťaže vzhľadom na skutočnosť, že zákon o verejnom obstarávaní túto zákazku vylúčil. Návrh zákona je v súlade s Ústavou Slovenskej republiky a zákonmi, ostatnými všeobecne záväznými právnymi predpismi platnými v Slovenskej republike, medzinárodnými zmluvami, ktorými je Slovenská republika viazaná, ako aj s právom Európskej únie. Predkladaný návrh zákona bude mať negatívny vplyv na rozpočet verejnej správy, pozitívny vplyv na informatizáciu spoločnosti a pozitívny sociálny vplyv. Uvedené vplyvy sú bližšie špecifikované v doložke vybraných vplyvov. Dovoľujem si vás požiadať o podporu. Ďakujem, skončil som.
Pellegrini, Peter, predseda NR SR (2015-04-21):
Pán poslanec Martvoň.
Jurinová, Erika, podpredsedníčka NR SR (2012-10-16):
Reakcia na faktickú poznámku. Nech sa páči, pán poslanec Martvoň.
Patakyová, Mária, verejná ochrankyňa práv (2022-03-23):
Vážený pán predsedajúci, dámy a páni, dovoľte mi poďakovať za tie poznámky, tie postrehy, ktoré v rozprave zazneli. Ja som sa snažila už od prvého zasadnutia pléna v tom zložení po voľbách veľmi starostlivo počúvať tú, tú spätnú väzbu a vnímať ju a snažila som sa ju prenášať do činnosti inštitúcie, ktorú som mala tú česť reprezentovať. Tí z vás, ktorí našli dôvody na slová uznania a pochvaly pre mňa a pre môj tím, ďakujem veľmi pekne. Bola to ešte teda tých šesť dní služba, verejná služba a neskutočne obohatila ľudsky aj odborne. A ja musím povedať, že verím na to, verím v to, že Slovensko má na to, aby preklenovalo tie rozdiely, ktoré nás skutočne od seba oddeľujú, a že sme schopní nachádzať riešenia, ktoré budú znamenať vždy zmier aj za cenu kompromisu, ale budú v záujme všetkých občanov Slovenskej republiky a všetkých ľudí, ktorí sa na jej území nachádzajú. Ďakujem veľmi pekne. (Potlesk.)
Osuský, Peter, poslanec NR SR (2017-06-14):
Ďakujem, pán podpredseda.
Laššáková, Jana, doterajšia podpredsedníčka NR SR (2016-03-23):
Pani poslankyňa Veronika Remišová.
M. Číž, podpredseda NR SR: (2008-12-05):
Teraz dávam slovo spravodajcovi, predsedovi navrhnutého gestorského výboru pre verejnú správu a regionálny rozvoj, pánovi poslancovi Tiborovi Cabajovi. Spravodajskú správu nám prednesie. Máte slovo, pán predseda.
Fico, Robert, poslanec NR SR (2021-12-14):
Tak to nefunguje, tak to bolo, takto nefunguje demokracia. Ale, pán predseda, v inej veci. Pokiaľ som ja pozorne sledoval, ako boli veci navrhnuté, teraz sme mali rokovať o ochrane prírody, mali sme mať predložený pozmeňujúci návrh, malo sa o tom hlasovať, až potom úplne na záver má byť zákon vrátený pani prezidentkou. Prosím, nezdržujte rokovanie takýmto nezmyselným spôsobom, poďme rokovať o ochrane prírody. Ďakujem pekne. Ako bolo dohodnuté.
Viskupič, Jozef, poslanec NR SR (2016-02-11):
No než nás všetkých pozatvárajú, skúsim ešte niečo povedať. Ty si v tom svojom prejave vymenoval takú perepúť tých, ktorí by tam mali stáť, alebo nazvime to tým, spomínal si vysoko vážené osobnosti s presahom do zdravotníckeho sveta. Z nich poslednými sú tuším Kostka, cez Foraia až po toho, ktorého si videl alebo vidíme a máme možnosť v historickej budove Národnej rady vidieť v oleji s tými socialistickými hodinkami a, áno, presne s tým gestom. No ja si myslím, že pri definícii tej perepúte, ako si hovoril, by si sa predral tým davom s tým, že by som ich nedefinoval tak, že tu stoja, ale mohlo by to byť aj v prípade pána z parku alebo niektorých tak, že by boli v inej polohe. Ono sa tomu hovorí, mohli by sedieť. Ten symbolizmus už nechám na každom, nech si to preloží.
Bugár, Béla, podpredseda NR SR (2016-11-29):
Prezentujme sa a hlasujme. (Hlasovanie.) Prítomných 142 poslancov, za 94, zdržalo sa 46, 2 nehlasovali. Konštatujem, že návrh sme schválili. Ďakujem, pán spravodajca. Teraz prosím pána poslanca Kresáka, aby uviedol hlasovanie v prvom čítaní o vládnom návrhu zákona o európskom príkaze na zablokovanie účtov, tlač 307. (Hlasovanie o vládnom návrhu zákona o európskom príkaze na zablokovanie účtov a o doplnení zákona Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov , tlač 307.)
Fecko, Martin, poslanec NR SR (2019-01-30):
Ďakujem pekne, kolegovia, za vaše reakcie. Iba krátko. Áno, 70 mil. je potrebné dať do rezortu, aby sme urobili hlavne spracovateľské a skladovacie priestory, ktoré prakticky, za ktorými volajú všetci agropodnikatelia už niekoľko rokov. A nechcú to ich mať na 300 rokov, ani na 50. Hovoria, stačí 3 až 5 rokov, aby štátny rozpočet takto ich naštartoval, a potom oni už tu svoju réžiu na to a prevádzku vedia si naštartovať. Takže, vážení, tie suchoty, ktoré tu doteraz zažívame, spôsobilo to, že momentálne proste sme v závoze. Sme závoze oproti ostatným. A, samozrejme, je lepšie predávať zemiaky vo februári jak v októbri. A to je normálna, zdravý gazdovský rozum hovorí, že keď nemáš kde uskladniť, tak musíš predať v októbri, pretože vo februári ich nebudeš mať. A, žiaľ, toto my musíme tiež zabezpečiť. Takže som rád, že uvažujete aj týmto spôsobom, aby sme tam uliali tých 70-80 mil. Čo sa týka medu, samozrejme, že med, myslím si, že ten poctivý, je aj z tej slovenskej zemi (pozn. red.: správne „zeme“), ktorú tu máme. A myslím si, že naši včelári si zaslúžia každopádne tuto tento nejaký honor, aby aj oni dostali z tohto rozpočtu, keď už hovoríme o agrodotáciách. Ďakujem pekne.
Kuffa, Štefan, poslanec NR SR (2015-02-10):
Faktom je to, že na Ukrajine naozaj zomierajú desaťtisíce ľudí, aj keď sa to možno všelijako prekrúca a všelijakými pojmami sa to zaobaľuje, tak ako to už aj odznelo, aj tuná v pléne Národnej rady. Ale nielen tu, ale, žiaľ, musím povedať, aj v médiách v minulosti pri balkánskom konflikte, keď sa hovorilo o humanitárnom bombardovaní. Ja také nepoznám, humanitárne bombardovanie. Ale že tými bombami zabíjame nevinných ľudí, vraždíme, tak aké je to humanitárne bombardovanie?! A to je to prekrúcanie tej pravdy a skutočných faktov, ktoré sa tuná dejú. To je to, čo ma veľmi ako mrzí. Spomenutá tá možno privatizácia deväťdesiatych rokov u nás. No mne tak v nej paralelne napadla tiež taká vec, ako keby už teraz Ukrajina sa stala korisťou, možno niektorých supov, ktorí sa už zlietajú ako nad ňou. Spomínali sme to pred rokom alebo možno pred polrokom, Ukrajina má jedno, nieže jednu z najúrodnejších zemí v Európe, ale je najúrodnejšia zem, je tam čiernozem. A ja si myslím, že práve aj tuná je už tento zálusk mnohých egoistov, ktorí sú tam zameraní na to. Myslím si, že Ukrajinci budú veľmi rozčarovaní z mnohých vecí, ktoré ich čakajú. A keď rovnako ten Majdan, ktorý tu bol spomenutý, možno pred rokom tí nadšenci, ktorí tam boli v tých uliciach, dnes to hlboko ľutujú. Ľutujú to, pretože ak zavraždili ich rodičov, súrodencov, s tým súhlasiť nemôžu. A tie fašizujúce prvky, ktoré na Ukrajine boli a od samého začiatku, tie boli veľmi bolestivé, s nimi sa naozaj súhlasiť nedá. To veľmi bolo také okaté a vypuklé, to sa nedalo nevidieť. A to neboli len médiá naše, čo nám predostierali, ale keď si človek pozrie aj tie zahraničné médiá.
Čekovský, Kristián, poslanec NR SR (2020-07-24):
Pán bývalý minister Kamenický, chcel som sa bod po bode vyjadriť, ale myslím si, že za zmienku stoja iba tri veci. Ekonomický diletantizmus, ktorý tak radi s kolegami spomínate, rád by som vás teda nebral na ľahkú váhu, ale ako možno vnímať predstaviteľov strany, ktorá Slovensku dala génia, akým bol Ján Počiatek? Kamarát mnohých z vás. Ja ho dnes zacitujem už druhý raz. V rozhovore s Dobroslavom Trnkom totiž povedal: „Problém náš bol v tom, že my sme boli nezorientovaní. Čo si myslíš, že ja som vedel, jak tie verejné financie fungujú? K-k-t baraní som vedel.“ Povedal bývalý minister dopravy a financií za stranu SMER a ja verím, že podobných videí vašich kolegov sa už nedočkáme. K tým facebookom, ja viem, že s kolegom Blahom asi žijete na facebooku, ale ak hľadáte informácie o summite v Bruseli, tak treba sledovať poriadne médiá, pre ktoré sa premiér pravidelne počas rokovaní vyjadroval. Avšak ľudí zaujíma niečo úplne iné. Pýtali ste sa, ako môžeme tolerovať, že premiér nemá skolaudovaný dom a minister vnútra už sa mal asi postaviť, zasiahnuť a odvliecť ho niekam preč. Ja to určite nechcem zľahčovať, ale nemôžem zľahčovať ani to, že na Slovensku žijú tisícky ľudí, ktorí čakajú na kolaudácie a stavebné povolenia mesiace, niekedy roky. Štát, ktorý ste nechali, je prerastený nielen korupciou, ale aj byrokraciou. Jeden príklad za všetky. Jeden môj známy si chce postaviť dom, už pol roka ale ešte ani lopatu poriadne nezapichol. Toto je zoznam povolení, ktoré si už doteraz musel vybaviť, a môžete hádať, koľko z toho sa dá urobiť elektronicky: žiadosť o stavebné povolenie, vyjadrenie k projektovej dokumentácii od vodární, od Hydromeliorácie, plynárov, Telekomu, Východoslo-venskej distribučnej, vyjadrenie k malému zdroju znečistenia, záväzné stanovisko k projektovej dokumentácii, vyjadrenie cestného správneho orgánu, stanovisko k vjazdu na miestnu komunikáciu, vyjadrenie okresného dopravného inšpektorátu k prístupovej ceste, potom ešte ďalšie povolenia k premosteniu a ešte aj k studni. (Potlesk.)
Hrnčiar, Andrej, podpredseda NR SR (2017-12-06):
Pán poslanec Bagačka.
Danko, Andrej, podpredseda NR SR (2024-02-01):
Na vystúpenie pána poslanca sedem faktických. Poslanec Vančo.
Zvolenská, Zuzana, ministerka zdravotníctva SR (2012-10-25):
Ďakujem veľmi pekne. Vážený pán predseda, vážené panie poslankyne, páni poslanci, ak pán minister financií hovoril o gamblingu, tak z jeho strany nešlo o rozpor s akceptáciou medzinárodnej klasifikácie chorôb, tzv. MKCH-10 vydanej Svetovou zdravotníckou organizáciou. MKCH-10 bola a je súčasťou nášho systému poskytovania zdravotnej starostlivosti ako príloha č. 1 k zákonu 576/2004 Z. z., Slovenská republika od tohto dohovoru neodstúpila. Nedorozumenie zo strany pýtajúceho sa pána poslanca vzniklo zrejme tým, že stotožnil pojem gambling – v slovenskom preklade hranie, ktoré nie je duševnou poruchou ani diagnózou – s pojmom pathological gambling, v slovenskom preklade patologické hranie, čo už je diagnóza duševnej poruchy a tak ju aj akceptuje náš systém zdravotnej starostlivosti v súlade so Svetovou zdravotníckou organizáciou. Gambling a betting – v preklade hranie a stávkovanie – sa odlišujú od patologického hrania, čo mal zrejme na mysli pýtajúci sa pán poslanec, v tom, že ide o časté hranie pre vzrušenie alebo zárobok a ľudia v tomto prípade sú schopní obmedziť svoj zvyk, keď sú konfrontovaní s ťažkými stratami alebo inými nepriaznivými dôsledkami svojho konania. Preto nespĺňa takéto správanie charakter duševnej poruchy. Kým pri gamblingu ide len o spôsob správania sa bez poruchy zdravia, tak v prípade patologického gamblingu podľa definície MKCH-10, ktorú vydala Svetová zdravotnícka organizácia sa už jedná o duševnú poruchu. Preto, ak bol v takomto zmysle a s terminológiou gamblingu prezentovaný výrok pána ministra, bol korektný. Nehovoril tým pádom o patologických hráčoch, a teda nepopieral akceptovanie MKCH-10 našou republikou. Jeho výrok nebol a nie je s tým v protirečení. Ďakujem pekne.
Ďuriš Nicholsonová, Lucia, podpredsedníčka NR SR (2018-10-19):
Pán poslanec Farkašovský, nech sa páči.
Šefčík, Marek, poslanec NR SR (2022-04-29):
Ďakujem za slovo. Pán Kamenický, vy ste povedali vo svojom vystúpení, že všetci opoziční politici budú umelo zatiahnutí do zločineckých skupín. Tak mňa zaujalo to slovo umelo a ja si nemyslím, že to je umelo. Naznačím, prečo si to myslím. Komunikácia Kočnera s Petrom Tóthom asi päť mesiacov pred vraždou Jána a Martiny. Kočner, ktorý Fica vo vašej organizovanej skupine nazýval šéfom, napísal Ján Kuciak, Veľká Mača, 558 Galanta. V súvislosti s tým, ako sme na nahrávke telefonátu počuli Jána Kuciaka s Marianom Kočnerom, ktorý mu hovoril, ako sa začne zaujímať o jeho blízkych, až mrazí. A ďalší veľký hráč tejto vašej skupiny Bödör dostal od Kočnera správu, že ak sa SMER neudrží pri moci, všetci skončíme v base. Indície o tom, že obvinenia Fica zo strany OČTK sú dôvodné, je veľmi veľa. Preto som za to, aby orgány činné v trestnom konaní, súdy mohli robiť úkony, aké uznajú za potrebné a za nutné, vrátane vyšetrovacej väzby, ak si ju vyžiadajú. Ďakujem.
Blaha, Ľuboš, podpredseda NR SR (2024-05-15):
Ako ďalší sa do rozpravy prihlásil pán poslanec Roman Michelko.
Danko, Andrej, predseda NR SR (2019-02-01):
Ďakujem. Poslanec Fecko.
Grendel, Gábor, podpredseda NR SR (2023-02-08):
Prezentujme sa a hlasujeme. (Hlasovanie.) Prítomných 131 poslancov, za 129, proti nikto, zdržali sa 2, hlasovali všetci prítomní. Konštatujem, že Národná rada sa uzniesla, že tento návrh zákona prerokuje v druhom čítaní . Pristúpime k hlasovaniu o pridelení návrhu výborom a o určení gestorského výboru, ako aj lehoty na jeho prerokovanie. Pán spravodajca, prosím, uveďte hlasovanie.
E. Antošová, poslankyňa: (2004-11-02):
Vážený pán predseda Národnej rady Slovenskej republiky, vážený pán predsedajúci, vážené kolegyne, kolegovia, približne pred dvoma rokmi, keď sme v tejto Národnej rade Slovenskej republiky zložili slávnostný sľub, veľmi veľa sa hovorilo o politickej kultúre. Osobne som chápala tieto výzvy, že sú to výzvy pre všetkých, ale najmä pre nových poslancov. A skutočne sme sa snažili dokazovať dôstojné reprezentovanie našich občanov a snažili sme sa o to na každom kroku, ale hlavne, samozrejme, pri rokovaní v tejto rokovacej sále. Je preto zarážajúce, že práve tí, ktorí nás žiadajú o politickú kultúru a slušnosť...
Hort, Milan, podpredseda NR SR (2011-07-01):
Teraz v rozprave vystúpi pán poslanec Marek Maďarič, ktorý je ďalším prihláseným do rozpravy písomne. Nech sa páči.
Paška, Pavol, predseda NR SR (2014-05-27):
(Hlasovanie.) 135 prítomných, 95 za, 40 sa zdržalo. Sme v treťom čítaní . Otváram rozpravu. Páni poslanci, to sú prihlášky do rozpravy v treťom čítaní? (Reakcie z pléna.) Nie. Nemám prihlášku do rozpravy. Vyhlasujem ju za skončenú.
Blaha, Ľuboš, podpredseda NR SR (2023-12-06):
Ďakujem pekne, pán poslanec. Otváram rozpravu, do rozpravy sa prihlásil jeden pán poslanec za klub Progresívne Slovensko Oskar Dvořák. Nech sa páči, pán poslanec, máte slovo. (Reakcia z pléna.) Boli ste už odhlásený? Aha, dobre, tak o to lepšie. Takže ďakujem pekne, tým pádom nemáme nikoho prihláseného do písomnej rozpravy, pýtam sa, či sa chce niekto... (reakcia z pléna), jáj, pardon, ja som myslel, že to je pán, pán Dvořák, jáj, tak pardon. Dobre, tak nech sa páči, pán Dvořák, máte slovo.
Heger, Eduard, poslanec NR SR (2019-06-18):
Ďakujem pekne, pán predsedajúci. Žiadam zaradiť do programu bod, v ktorom by pán minister financií predniesol informáciu, ako chce dosiahnuť vyrovnaný rozpočet, o ktorom samotný tvorca pán Kažimír, súčasný guvernér, povedal, že vyrovnaný nebude a je potrebné prijať dodatočné opatrenia vo výške 700 mil. eur. Je to enormná diera, ktorá je na míle vzdialená od cieľa, a preto by pán minister mal, pán minister financií mal vysvetliť, ako chce počas nasledujúcich šiestich mesiacov tento nereálny cieľ dosiahnuť. Ďakujem.
Mihál, Jozef, poslanec NR SR (2017-09-19):
Ďakujem. Vážený pán predsedajúci, v rozprave vystúpila pani poslankyňa Petra Krištúfková, žiadne návrhy neboli podané. Prosím, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Zmajkovičová, Renáta, podpredsedníčka NR SR (2014-06-24):
Pán poslanec Viskupič.
M. Hort, podpredseda NR SR: (2009-10-28):
Takže prajem príjemné dobré ráno. Vážené poslankyne, vážení páni poslanci, otváram piaty rokovací deň 42. schôdze Národnej rady Slovenskej republiky. O ospravedlnenie neúčasti na dnešnom rokovaní požiadali poslanci Národnej rady Gábor Gál, Miroslav Jureňa, Ľuboš Micheľ, Tibor Mikuš, Ján Slota. Pristúpime v súlade so schváleným programom k druhému čítaniu o vládnom návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, ktorý prerokúvame v skrátenom legislatívnom konaní . Vládny návrh zákona je uverejnený ako tlač 1291 a spoločnú správu výborov máte pod číslom 1291a. Vítam na rokovaní pani ministerku práce, sociálnych vecí a rodiny Slovenskej republiky pani Vieru Tomanovú a prosím ju, aby vládny návrh zákona odôvodnila. Nech sa páči.
Novotný, Viliam, poslanec NR SR (2014-11-09):
Ja tu určite do tej tretej ráno vydržím, dal som si už aj Horalku, aj Fidorku, takže ja už som posilnený, ale teraz poďme k veci. Pán minister Kažimír, mám tri poznámky. Prvá poznámka je k registračným pokladniciam. Ospravedlňujem sa za tých 70 mil., tak som to nejako vyčítal v tej dôvodovej správe. Ale keď ste teraz hovorili, že nejakých 200 mil. sa nejako tak stráca z tej evidencie, tak 20 % z 200 mil. je 40 mil., keď dobre počítam, to by som mal zvládnuť, takže niekde tam sa budeme pohybovať. Aby ste mi rozumeli, ja nemám problém s tým, že budú tie registračné pokladnice, aj keď sa na mňa všetci doktori už hnevajú za to, lebo naozaj tie pokladničné bločky sa nejako zle evidujú. Ja som to aj povedal vo svojej reči. Problém je filozofický ani nie tak váš, ako pána premiéra, viete, bezplatné zdravotníctvo. Zrušil dvadsať- a päťdesiatkorunáčky, aby ľudia v hotovosti u lekára nič neplatili za Fica. A registračné pokladnice, ako to povedal Janco, šéf jedného z lekárskych združení, to už nie je obchod so zdravím, to je hypermarket so zdravím, čo zavádzate, normálne ako v Tescu, viete. Druhá moja poznámka. No ale buďme korektní trošku. Vláde Ivety Radičovej sa zhoršil rating, presne za jej vlády. A nebolo to náhodou preto, lebo v roku 2010 sme prebrali krajinu so schodkom. Koľkože to bolo? To bolo 6,8 alebo až 8 % podľa niektorých z HDP? (Reakcia z pléna.) To bola prvá Ficova vláda, vy ste tam neboli minister financií, ale buďme trošku korektní, museli sme konsolidovať tú krajinu, tak sme ju zdedili. A tretia moja poznámka. Viete, hovorili ste veľa o pánovi Ščurkovi, o straníckom klientelizme. Mrzí nás tá kauza v SDKÚ – DS a vylúčili sme pána Ščurku z SDKÚ – DS. Čo urobíte vy s kauzou, ktorá sa stala v Žiline? Čo urobíte s tým, že pán premiér sa chváli, aké je dobré, keď sú z jednej štruktúry primátori a vláda, ktorá im odpúšťa dlhy? Čo urobíte vy so straníckym klientelizmom?
P. Hrušovský, predseda NR SR: (2003-10-21):
(Hlasovanie.) 144 prítomných, 127 za návrh, 2 proti, 14 sa zdržalo, 1 nehlasoval. Schválili sme návrh. Prosím, ďalší návrh.
Dostál, Ondrej, poslanec NR SR (2017-10-19):
V rozprave vystúpili traja poslanci. Nebol predložený žiaden procedurálny návrh. A, pán predsedajúci, dajte, prosím, hlasovať o tom, že Národná rada prerokuje návrh zákona v druhom čítaní.
B. Bugár, podpredseda NR SR: (2005-09-27):
(Hlasovanie.) Prítomných 109, za 83, proti 3, zdržalo sa hlasovania 23. Konštatujem, že návrh sme schválili. Prosím teraz pána poslanca Jozefa Mikuša, aby uviedol hlasovanie k správe o makroekonomickom vývoji a vývoji verejných financií Slovenskej republiky za I. polrok 2005 a predikcia vývoja do konca roka (tlač 1265). Nech sa páči.
Kolesík, Andrej, poslanec NR SR (2013-10-17):
Prosím, pán predseda, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Simon, Zsolt, minister pôdohospodárstva a rozvoja vidieka SR (2011-06-29):
Ďakujem pekne. Vážený pán predsedajúci, vážené pani poslankyne, vážení páni poslanci, cieľom predloženého návrhu zákona je prijatie nových právnych aktov Európskej únie, a to najmä v oblasti nakladania s vedľajšími živočíšnymi produktmi. Ale taktiež návrh zákona reflektuje na ďalšie zmeny v oblasti zdravia zvierat, pohody zvierat, ich dovozov z tretích krajín, vývozov do tretích krajín a na oblasť nakladania so živočíšnymi vedľajšími produktmi, ako aj rušenie krajských veterinárnych správ, rušenie územnej pôsobnosti inšpektorov regionálnych veterinárnych správ, evidenciu nebezpečných mäsožravých zvierat a cudzokrajných zvierat a taktiež ochranu zvierat a riešenie Centrálnej evidencie hospodárskych zvierat, čo chceme riešiť v gescii Štátnej veterinárnej a potravinovej správy, aby sme to zlacnili, zefektívnili a priblížili hlavne k ľuďom a k tým, ktorí sú spotrebiteľmi a konzumentmi na základe tohto zákona. Ďakujem.
Hrnčiar, Andrej, podpredseda NR SR (2018-12-05):
Pán poslanec Dostál.
Ďuriš Nicholsonová, Lucia, podpredsedníčka NR SR (2016-12-07):
Na vaše vystúpenie, pán poslanec Osuský, evidujem dve faktické poznámky, končím možnosť prihlásiť sa s faktickou poznámkou. Pán poslanec Viskupič, nech sa páči.
Šefčík, Marek, poslanec NR SR (2020-04-02):
A to je človek, ktorý sympatizuje zase s týmto zverským režimom otvorene. Takže dovoľte mi, dovoľte mi dokončiť. Pán Blaha vystúpil pred kamerami a začal blúzniť o tom, aká tu je totalita, tak vám chcem pripomenúť, že za mojím chrbtom sedia napríklad pán Pellegrini alebo pán Raši, keby tu bola totalita, tak tam nie sú, veď museli prejsť cez hlasovanie a takýmto spôsobom sa tam dostali. Pred chvíľou tu hovoril bývalý minister Richter. Takisto sme videli snahu o spoluprácu. Žiadna totalita tu nie je. Pán Blaha, pán Kotleba, tie vaše persóny, to, ako sympatizujete s tými bývalými režimami, jedným, druhým, zverskými režimami 20. storočia, to mňa uráža. Včera som nevystúpil, včera, keď ste si všimli, nevystúpil som, ale dnes opakovaný návrh a už som si povedal, že, áno, vystúpim a poviem to... (Reakcie z pléna. Prerušenie vystúpenia predsedajúcim.)
Kadúc, Miroslav, poslanec NR SR (2014-11-08):
Ďakujem pekne. Pani predsedajúca, ja by som chcel navrhnúť, aby ste dali hlasovať o tom, že sa preruší schôdza, keďže sú tri hodiny ráno, aspoň na nejakých tých hygienických šesť hodín, teda do deviatej hodiny ráno, keď už nie kvôli opozícii, čo by som vedel pochopiť, tak minimálne kvôli zamestnancom Kancelárie Národnej rady, ktorí sú tu stále, ako aj verejnosti, ktorá má záujem sledovať prenos tejto schôdze, čím sa vám zároveň vytvorí priestor na opravu online vysielania na nrsr.sk.
Laššáková, Jana, podpredsedníčka NR SR (2014-11-09):
O slovo požiadal navrhovateľ. Nech sa páči, máte slovo.
Hanuliaková, Jana, poslankyňa NR SR (2024-04-18):
Ďakujem veľmi pekne, že prichádza táto pomoc, pretože je naozaj veľmi potrebná, ale zároveň však musím potvrdiť slová mojej kolegyne, že my musíme naozaj oveľa viac začať vnímať a podporovať rodiny aj ľudí, ktorých sa zdravotné znevýhodnenie týka. Na Slovensku sme, žiaľ, v mnohých oblastiach roky pozadu. Nebudem zachádzať do toho, že kto je na vine, ale chcem skutočne poprosiť pána ministra aj zodpovedných ľudí, aby otvorili oči, aj srdcia, aj pokladnicu a začali tieto problémy naozaj riešiť. Potrebujeme otvoriť mnohé otázky, ktoré sa týkajú problémov ľudí so zdravotným znevýhodním. Prvé, čo potrebujeme, je scitlivenie našej spoločnosti, aby bola rešpektujúcejšia a vnímavejšia a myslím, že naozaj treba začať najmä u politikov a političiek. Nemôžeme v tom už ďalej nechávať ľudí, ktorých sa týka zdravotné znevýhodnenie, aby v tom boli sami a cítili sa naozaj, že sú na okraji našej spoločnosti. My v Progresívnom Slovensku urobíme maximum a naozaj podávame pomocnú ruku, ale potrebujeme vidieť, že vláda a teda aj ministerstvo zodpovedné to berú vážne. Ďakujem.
Laššáková, Jana, podpredsedníčka NR SR (2015-09-29):
S reakciou pán poslanec Beblavý, nech sa páči.
P. Paška, predseda NR SR: (2010-03-10):
Pani predsedníčka Rosová.
Pellegrini, Peter, predseda NR SR (2015-10-01):
Prezentujme sa a hlasujme. (Hlasovanie.) Prítomných 129 poslancov, za hlasovalo 59, proti bolo 12, zdržalo sa 58. Konštatujem, že tento návrh sme neschválili. Pán poslanec Vörös teraz uvedie hlasovanie v prvom čítaní o návrhu poslankyne Žitňanskej na vydanie zákona, ktorým sa mení a dopĺňa zákon č. 461/2003 Z. z. o sociálnom poistení (tlač 1757), bod 127 schváleného programu. (Hlasovanie o návrhu poslankyne Národnej rady Slovenskej republiky Lucie Žitňanskej na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov , tlač 1757.)
Glváč, Martin, podpredseda NR SR (2018-11-27):
Pani poslankyňa Grausová.
Remišová, Veronika, poslankyňa NR SR (2017-03-29):
... aj pre koaličných poslancov...
Kolíková, Mária, ministerka spravodlivosti SR (2020-12-03):
Ja sa musím priznať, že mala som tu, mám tu viacero bodov, ktoré som chcela povedať, ale ja by som chcela asi povedať iba jednu vetu, nakoniec nechcem ani zabíjať náš čas. Pán poslanec, čo sa babe snilo, to sa babe stalo. A to je všetko, čo môžem povedať k tomu, čo ste povedali. Ďakujem. (Potlesk.)
Blaha, Ľuboš, podpredseda NR SR (2024-02-15):
Takže, pán predseda zahraničného výboru, pán poslanec Marián Kéry predvedie, uvedie návrh výboru. Nech sa páči, pán poslanec, máte slovo. (Rokovanie o návrhu Zahraničného výboru Národnej rady Slovenskej republiky na vymenovanie poslancov Národnej rady Slovenskej republiky za vedúcich stálych delegácií Národnej rady Slovenskej republiky do medzinárodných parlamentných organizácií a ich členov , tlač 124.)
Bugár, Béla, podpredseda NR SR (2018-09-20):
Prezentujme sa a hlasujme. (Hlasovanie.) Prítomných 133, za 40, proti 22, zdržalo sa 71 poslancov. Konštatujem, že návrh sme neschválili. Teraz prosím pána poslanca Grendela, aby uviedol hlasovanie o návrhu uznesenia k Správe Výboru Národnej rady Slovenskej republiky pre obranu a bezpečnosť o stave použitia informačno-technických prostriedkov za I. polrok 2018 (tlač 1053).
Hlina, Alojz, poslanec NR SR (2015-09-29):
Upozornite navrhovateľa, prosím vás, že sa nemá telefonovať v poslaneckej sále.
Ľ. Martinák, poslanec: (2009-04-21):
Ďalej, spomínaš vytváranie pracovných miest. Už som to jednoznačne tu spomenul, že náš štát, naša vláda má dostatok prostriedkov, ako aj za súčasnej ťažkej hospodárskej a finančnej situácie investora primäť k tomu, aby investoval na Slovensku. Je to forma daňových úľav, ale aj ostatné nástroje a prostriedky, ktoré ty takisto poznáš. Ďakujem za pozornosť.
D. Lipšic, poslanec: (2007-09-04):
Predčasný dôchodok je nižší preto, že si dôchodca menej sporí, a to je správne. Ale prečo si myslíte, že sa niekto sám nevie racionálne rozhodnúť, čo je pre neho výhodnejšie? Či ísť do predčasného dôchodku, mať ho nižší a popritom pár rokov si zarobiť, privyrobiť, mať väčší celkový príjem a mať potom nejakú rezervu na dôchodok, už potom, ako bude na riadnom dôchodku, alebo pre svoje deti, pre svojich vnukov. Prečo si myslíte, že úradníci, úradníčky na ministerstve to za každého vedia lepšie vyriešiť? Rovnako pri mamičkách na materskej dovolenke. Niektorá mamička, sa jej to možno nebude vyplácať, tak bude v prvom pilieri, nemám problém ja osobne s tým, že sa druhý pilier znovu otvorí v zmysle, že každý môže do neho, aj teda vystúpiť z neho. Ale prečo nechcete umožniť, aby sa každá mamička na materskej rozhodla, rozhodla sama podľa toho, čo pre ňu a pre jej perspektívny dôchodok bude výhodnejšie? Prečo stále, a to je problém, samozrejme, koncepčný, máte dojem, dámy na ministerstve, že vy viete urobiť prepočty pre ľudí lepšie, výhodnejšie ako ľudia sami. Vy hovoríte veľa o ľuďoch a ľuďom neveríte a myslíte si, že najmúdrejší sú úradníci na ministerstve.
Kotleba, Martin, poslanec NR SR (2020-02-25):
Ďakujem pekne za slovo. Pani poslankyňa Petrík, na úvod by som si troška dovolil vás citovať z vašej rozpravy. Chodím po Slovensku dennodenne, nikoho Istanbulský dohovor nezaujíma. Takže ja by som sa teda chcel spýtať, či nezaujíma ani tie ženy, ktorých sa to má týkať, a teda v skutočnosti iba ide o nejaký dokument, ktorý nemá reálny význam a potom vlastne načo nám je takýto dokument, keď to vlastne nikoho nezaujíma? Ďakujem pekne.
Dzurinda, Mikuláš, poslanec NR SR (2015-05-27):
Nie všetko vám vyjde, no. (Reakcie z pléna)
P. Paška, predseda NR SR: (2009-09-09):
(Hlasovanie.) 127 prítomných, 114 za, 2 proti, 11 sa zdržali. Návrhy sme schválili. Pani poslankyňa Laššáková uvedie hlasovanie o zákone č. 513/1991 Zb. Obchodný zákonník. Je to tlač 1138.
V. Jasaň, poslanec: (2008-09-12):
A poznámka posledná. Došlo k dohode medzi starostami a aj primátorom. „Aj s primátorom sme sa dohodli.“ To nehovorím ja, to povedal nominant SDKÚ – DS starosta Starého Mesta Andrej Petrek. Je pravda, že aj ja možno mám inú predstavu o tom zákone, ako by mal byť. Mal som ju inú aj vtedy, keď sa o tom diskutovalo niekedy v rokoch 1999 – 2000. Ale my sme sa aspoň  o niečo pokúsili. A je na nás, či využijeme čas do druhého čítania a pokúsime sa ho trošku možno upraviť. Ďakujem.
Kuffa, Štefan, poslanec NR SR (2014-02-05):
Ďakujem za slovo. Keď je raz ukončená rozprava, tak končí. A takisto, keď uzavrú sa faktické poznámky, tak takisto končí, platí to pre všetkých, tak si to nemusíme tuná... (Prerušenie vystúpenia podpredsedníčkou.)
Sopko, Miroslav, poslanec NR SR (2019-10-24):
Ďakujem. Ďakujem za vystúpenie pánu poslancovi Dostálovi. Ako určite, áno, dá sa súhlasiť v tom, že nebezpečenstvo skĺznutia k určitej formálnosti tu je. I keď momentálne hypoteticky, lebo ešte to nemáme schválené. To znamená, že ukáže sa to pri praxi. A pri tej praxi, ja ako v rámci praxe, kde som spôsobil, čiže v školstve, veľmi veľa by som vedel uviesť príkladov, ako vieme upadnúť do formálnosti a robíme veci len pre čiarku, že si niečo odfajkneme a máme to, sme všetci spokojní a ešte sa môžme potľapkať po pleci. Lenže toto je už tak vážna vec, že musíme pristúpiť ku konkrétnym krokom. Môžme diskutovať o tom, či tieto konkrétne kroky naplnia ten náš cieľ, ktorý máme, aby sme jednak posudzovali tie vplyvy, aké majú dopady na klímu, ale zároveň aby sme aj tie riešenia vedeli vyprecizovať a prichádzať s konkrétnymi vecami, ktoré aj reálne pomôžu. To už je potom to, čo príde po tom, ako niečo schválime. Potom sa o tom môžeme samozrejme baviť. Ale kľúčové je začať. Začať tým, že máme aspoň tento nástroj, ktorým začneme jednak aj zviditeľňovať tento problém a donútime aj našich kolegov, aby sa nad tým zamýšľali, keď prichádzajú so svojimi konkrétnymi návrhmi. Pretože je to často o ľuďoch. Môžeme mať desaťtisíc doložiek, pokiaľ sú iba formálne a pokiaľ vypíšu len preto, že sa vypísať musia. Podstatné je stále si pripomínať, čo konkrétna vec... (Prerušenie vystúpenia časomerom.)
Blanár, Juraj, podpredseda NR SR (2022-10-04):
Vyhlasujem všeobecnú rozpravu za uzavretú. Pán navrhovateľ sa vzdal záverečného slova. Pán spravodajca pravdepodobne takisto. Takže prerušujem rokovanie o tomto bode programu a budeme o ňom hlasovať o jedenástej hodine. Ďakujem pánovi spravodajcovi aj pánovi navrhovateľovi a môžeme pristúpiť k ďalšiemu bodu. Avšak ešte predtým chcem informovať, že bod 88, ktorý je návrh pána poslanca Národnej rady Tomáša Valáška, je stiahnutý z rokovania Národnej rady na jeho vlastnú žiadosť. Preto pokračujeme bodom 92, ktorým je prvé čítanie o návrhu poslanca Jaroslava Karahutu na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov. Tento návrh je pod parlamentnou tlačou 1165, návrh na pridelenie výborom je v rozhodnutí 1213. Nech sa páči, pán navrhovateľ, môžete teraz uviesť tento návrh v snemovni. (Rokovanie o návrhu poslanca Národnej rady Slovenskej republiky Jaroslava Karahutu na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov , tlač 1165.)
J. Laššáková, poslankyňa: (2004-05-14):
Navrhujem teda, aby jednoznačne v § 11 ods. 4 písm. k) sa za slovami „zástupcov obce do ich“ doplnilo slovné spojenie „štatutárnych a kontrolných orgánov“. Odôvodnenie môjho návrhu. V praxi je nejednotný výklad pri schvaľovaní zástupcov obce do orgánov obchodných spoločností založených obcou. Uvedená úprava má presne stanoviť, do ktorých orgánov obchodných spoločností schvaľuje obecné zastupiteľstvo svojich zástupcov. Vylučuje sa možnosť schvaľovať zástupcov obce do valného zhromaždenia obchodnej spoločnosti založenej obcou z dôvodov, že na valnom zhromaždení obchodnej spoločnosti zo zákona obec zastupuje starosta obce. Prosím, páni poslanci, o podporu tohto môjho pozmeňujúceho návrhu. Ďakujem pekne.